03/02/2016 – Juffrou J
Day: 3 Februarie 2016
Gepubliseer op 03/02/2016 20/03/2020 deur juffrouj
Kan jy glo ek sit vandag vir die eerste keer hierdie hele jaar stil agter my lessenaar en kry tyd vir iets skryf. Die aanpassing van graad 7 juffrou na graad 5 juffrou was sommer baie groter as wat mens sou verwag. Ek glo dat ek nou uiteindelik dit soortvan onder die knie het… Weet mens ooit regtig in die klaskamer? Daar is mos elke dag net NOG verrassings!
Ek wil sommer begin deur te sê dat Class Dojo werk soos 'n bom! My graad 5 klassie geniet dit ongelooflik baie en die ouers se terugvoer is vreeslik kosbaar. Ek laai sommer foto's van wat in die klas gebeur ook op en die leerders en ouers geniet dit baie om daarna te kyk tuis. (Dis amper soos 'n facebook-profiel vir die klas). Class Dojo het ook oulike video's om in die klas te wys. Veral oor mekaar help en hoe om jou brein te ontwikkel. Hulle het ook 'n dokument wat onderwysers kan aflaai met verskeie plakkate, prentjies en sertifikate om uit te druk.
My nuwe plakkate hang ook vreeslik netjies in die klaskamer. Gaan kyk gerus op my Teacha Aanlyn Winkel vir my plakkate! Na vele gesukkel is daar ook mooi vlaggies teen my muur en gordyne voor die vensters. Ek het sommer ook van die mure met swartbordverf beetgekry.
Die uitdaging van graad 5 is natuurlik glad nie om die klasruimte vrolik te maak nie, maar eerder om gelyk al 23 se aandag te kry! Leerders dwaal so vinnig weg! Ek probeer maar om seker te maak dat almal heeltyd vir my kyk terwyl ek iets verduidelik. Ek wonder of enigiemand weet hoe mens dit kan verbeter. Want ek sukkel nog baie! 🙂
Met veel minder admin periodes moet ek myself natuurlik dwing om pouses uit die klas te gaan. 'n Koppie tee saam met die nuwe juffrou gaan tog baie meer beteken as afgerolde papiere wat eintlik tot na skool kon wag.
Dis definitief wat ek op die oomblik aan almal wil sê… Spandeer tyd met jou kollegas! Hulle sit ook meeste van die dag in 'n klas met kinders en sukkel om leerders se aandag te hou. Hulle smag ook na grootmensgeselskap! Gee dit vir hulle! Gaan drink koffie na werk (of 'n glasie wyn). Lewe! 'n Onderwyser met lewe kan leerders laat lewe!